FITS 2017, buget de aproape 12 milioane de euro. 1,6 milioane sunt de la Primăria Sibiu!



"E un număr record de bilete, comparativ cu anul trecut. Aşteptăm circa 68.000 de spectatori pe zi, pentru că am pregătit o gamă variată de spectacole. În clipa de faţă, avem numărul de bilete vândute pe care l-am avut la finalul anului trecut al Festivalului şi suma pe care am încasat-o anul trecut după festival. Este un lucru absolut unic. Sunt deja 78 de spectacole sold-out. Este extraordinar faptul că putem să dăm şansa tuturor spectatorilor să-şi cumpere online şi de la Agenţia Teatrală biletele pentru toate spectacolele pe care am ţinut să le aducem sub semnul marii calităţi, dar şi al marii diversităţi", a spus Constantin Chiriac, directorul TNRS şi preşedintele FITS.

De asemenea, acesta a adăugat şi că preţurile biletelor la FITS au rămas neschimbate de aproximativ patru ani, între 10 şi 40 de lei. "Spectacolul lui Baryshnikov pe care îl prezentăm la Brooklyn în SUA a fost vândut cu 1.000 de dolari. Aici este 40 de lei", a mai explicat Chiriac.



Cu familia, la circ. Chiriac: "Cred că este cel mai frumos semn de iubire şi de investiţie în viitor"



Preşedintele FITS a mai spus că ediţia din 2017 s-a pregătit şi cu nenumărate spectacole de circ pentru toate vârstele, recomandând tuturor familiilor să vină să vadă reprezentaţiile omului-circ, David Dimitri, ce vor avea loc la Baza Hipică de pe strada Vasile Aaron nr. 20, joi, 15 iunie, și vineri, 16 iunie, de la ora 19, sâmbătă, 17 iunie, de la orele 13 și 19, precum și duminică, 18 iunie, de la ora 13. Prețul unui bilet este de doar 20 lei pentru adulți și 10 lei pentru copii.

"O familie poate să meargă cu 60 de lei. Cred că este cel mai frumos semn de iubire şi de investiţie în viitor. Nu ne vom bate pro şi contra pentru tot ceea ce înseamnă familia, dar noi facem ceva serios pentru familie. Nu suntem împotriva nimănui, nu suntem împotriva oricărei orientări dacă respectă tot ceea ce înseamnă bunul simţ, viaţa pe pământ, dialogul, frumosul, legile şi aşa mai departe. Vrem să construim, nu să comentăm. Cred că e un mesaj foarte important pe care Festivalul îl transmite: haideţi să ne transformăm dintr-o naţie de comentatori într-o naţie de ziditori, de constructori, de făuritori. Este foarte important să construim, să dăruim şi atunci vom primi tot ceea ce dăruim, pentru că nimic nu e mai frumos decât frumosul pe care putem să-l aducem", a mai spus Chiriac.

Festivalul Internaţional de Teatru de la Sibiu este unic la nivel mondial, fiind puternic datorită parteneriatelor şi comunităţii în care se desfăşoară, iar tema de anul acesta a FITS este iubirea.

"Festivalul este atât de puternic pentru că este în acord cu viaţa, este în acord cu această comunitate, vine din structura intimă a acestei comunităţi şi tot ce a născut a născut ca o necesitate. Încercaţi să vă raportaţi la comunităţile dumneavoastră cărora aparţineţi toţi cei care organizaţi festivaluri! Încercaţi să dezvoltaţi o agendă culturală a comunităţilor dumneavoastră care să aducă bogăţia pe care oamenii o au. Fără oamenii comunităţilor dumneavoastră nimic nu poate să crească sănătos, normal şi sub semnul iubirii. Nu întâmplător anul acesta arătăm nu numai o deschidere extraordinară, dar şi marea ocazie pe care numai iubirea o are", a fost mesajul lui Chiriac.

FITS 2017 are un buget record, de aproape 12 milioane de euro. Din cei 11.700.000 euro, 1.600.000 euro a primit de la Primăria Sibiu.